STANDARDI ZNANJ ZA PREDMET ŠPORT

Vsi standardi znanja so objavljeni v učnem načrtu za OŠPP.

RAVEN ZNANJA IN SPOSOBNOSTI OB KONCU PRVEGA TRILETJA

Izvajati naravne oblike gibanja. Upoštevati pravila izbranih iger. Izvajati gibalne naloge skladno z navodili.

Učenci so sposobni neprekinjeno prehoditi in preteči daljše razdalje v lahkotnem pogovornem tempu. Znajo teči iz visokega štarta; skočiti z mesta v daljino, skočiti v višino, skočiti v daljino s kratkim zaletom z enonožnim odrivom in doskokom na obe nogi, metati žogico z mesta.

Izvajanje osnovnih gimnastičnih vaj. Izvesti preval naprej, hojo po nizki klopi, naskok na skrinjo vzdolž, plezanje 0,5m.

Obvladovanje gibanja na mestu in v prostoru z menjavanjem smeri v enostavnem ritmu. Povezovanje giba z glasbeno spremljavo. Poznavanje osnovnih korakov treh družabno plesnih iger ali preprostih ljudskih plesov. Sposobnost gibalnega posnemanja na različne teme.

Izvesti vodenje, metanje, podajanje in lovljenje žoge. Zadevanje različnih ciljev z žogo. Vključevanje v različne igre.

Učenci so prilagojeni na vodo in drsijo v vodi 5 sekund (naloga za bronastega morskega konjička).

Učenci poznajo pravila varne hoje.

Učenci dosegajo v gibalnih sposobnostih rezultate, prilagojene individualno postavljenim ciljem.

Smuk naravnost in zaustavljanje na ravnini. Sankanje: samostojna vožnja po blagi strmini.

Spoznavanje in spopolnjevanje različnih športnih znanj.

RAVEN ZNANJA IN SPOSOBNOSTI OB KONCU DRUGEGA TRILETJA

Učenci poznajo naloge za razvoj gibalnih sposobnosti.

Učenci znajo teči iz visokega in nizkega štarta, skočiti v daljino z zaletom, skočiti v višino z zaletom, metati žogico z zaletom. Sposobni so teči daljše razdalje v lahkotnem pogovornem tempu.

Akrobatika: preval naprej, preval nazaj, razovka. Preskok: naskok v oporo na skrinjo ali kozo. Nizka gred ali klop: povezava hoje, obrata in seskoka. Drog, žrd: vzmik po strmini s pomočjo in varovanjem. Ritmika (učenke): povezati 3 ritmične elemente s pripomočki ali brez.

Usvojiti en ljudski ples. Sodelovati v družabno-plesnih igrah in v družabnih plesih.

Uporaba osnovnih tehničnih in taktičnih elementov v prirejenih igralnih situacijah in igri 1:1.

Uporaba osnovnih tehničnih elementov: zgornji odboj, spodnji odboj in spodnji servis v igri “žoga čez vrv” 2:2.

Uporaba osnovnih tehničnih in taktičnih elementov v igri malega rokometa v prirejenih igralnih situacijah.

Uporaba osnovnih tehničnih in taktičnih elementov v igri malega nogometa v prirejenih igralnih situacijah.

Varno preplavati 8 m z eno od tehnik plavanja (znanje plavanja za srebrnega morskega konjička).

Obvladati smučanje do stopnje, ki omogoča varno presmučati manj zahteven teren ali varno drsenje ter hoja na tekaških smučeh ali varno sankanje.

Poznajo vpliv hoje na organizem, pravila varne hoje v gore. Seznanijo se z varovanjem narave.

Učenci spoznajo razvoj svojih gibalnih sposobnosti ter telesnih značilnosti in znajo spremljati svoje dosežke.

Spoznavanje in spopolnjevanje različnih športnih znanj do stopnje, ki omogoča varno ukvarjanje z izbranim športom.

RAVEN ZNANJA IN SPOSOBNOSTI OB KONCU TRETJEGA TRILETJA

Učenci razvijajo oziroma vzdržujejo raven gibalnih in funkcionalnih sposobnosti na ravni, ki prispeva k učinkovitemu gibanju. Znajo spremljati svoje športne dosežke.

Učenci znajo sproščeno teči, teči iz visokega in nizkega štarta, skočiti v daljino z zaletom, skočiti v višino s prekoračno tehniko, metati žogico z zaletom. Učenci so sposobni teči daljše razdalje v lahkotnem pogovornem tempu.

Akrobatika: kombinacija treh elementov akrobatike. Preskok: raznožka ali skrčka z varovanjem. Gred ali klop (učenke): povezava hoje, obrata in seskoka. Ritmika (učenke): povezava treh elementov z uporabo poljubnega pripomočka. Osnovni skoki z male prožne ponjave.

Znanje plesa do stopnje, ko učenec lahko zapleše na šolski prireditvi.

Košarka:Uporaba osnovnih tehničnih in taktičnih elementov v igrah 1:1, 2:2 in 3:3.

Odbojka: Uporaba osnovnih tehničnih in taktičnih elementov v igralnih različicah.

Rokomet: Uporaba osnovnih tehničnih in taktičnih elementov v igri z osebno in consko obrambo.

Nogomet: Uporaba osnovnih tehničnih in taktičnih elementov v igralnih različicah.

Uporaba osnovnih tehničnih in taktičnih elementov izbranega športa v igralnih različicah ter spoznavanje in spopolnjevanje različnih športnih znanj do stopnje, ki omogoča varno ukvarjanje z izbranim športom.

Učenci opravijo vsako leto vsaj en pohod. Poznajo vpliv hoje na organizem. Seznanijo se z naravovarstvenimi problemi in skrbjo za ohranitev naravne in kulturne dediščine.

Učenci znajo spremljati svoje športne dosežke in vedo, kako jih izboljšati in vplivati na svojo telesno težo.

Učenci preplavajo 50 metrov v globoki vodi (znanje plavanje za bronastega delfina).

Varno smučanje na urejenih smučiščih, daljši pohod na tekaških smučeh, varno drsanje.